Liplek-lekker drama op Hockenheim toe Verstappen wenMax Verstappen op die podium na hy die Duitse Formule Een-Grand Prix gewen het. Foto: (AP Photo/Jens Meyer) Maande lank, sommige sê jare lank, het Formule Een-ondersteuners na ŉ driedubbele dosis drama, chaos en opwinding uitgesien. En toe kry hulle Sondagmiddag op Hockenheim ŉ kersie op die koek toe die jong Nederlander Max Verstappen (Red Bull) die chaotiese Duitse Formule Een- Grand Prix in ŉ tyd van 01:44:31.275 gewen het. Verstappen is gevolg deur Sebastian Vettel (Ferrari) wat in die 20ste wegspringposisie weggespring en sy weg oopgevleg het, Daniil Kvyat (Toro Rosso), wat 14de weggespring het, Lance Stroll (Racing Point), Carlos Sainz (McLaren) en Alex Albon (Toro Rosso). Die ren het alles bevat: hoogdrama, ongelukke, goeie jaagwerk, verkeerde besluite, voete van klei. Dit was net die regte medisyne om nuwe lewe in vanjaar se reeks te blaas en Mercedes se oorheersing effe in die bek te ruk. Verstappen steek die wenstreep oor. Foto: (Epa pool photo Via AP/Suki Sulejmanovic) Dit was ŉ nagmerriedag vir die Mercedes-renspan, een wat hulle beslis nie sal wil onthou nie, veral omdat dit boonop die 200ste ren was waarby die span betrokke was. Die huidige wêreldkampioen, Lewis Hamilton, het drie keer van die baan af getol, ŉ ongeluk gemaak en is boonop beboet. Hy kon slegs 11de eindig. Veel erger nog was die ongeluk wat Valtteri Bottas se drome beëindig het. Bottas was ongedeerd in die afgelope 22 renne, maar Sondag het dit tot ŉ einde gekom. Breek ŉ lansie vir Albon, wat ná die ren gesê dat dit die eerste keer was dat hy in Formule Een op ŉ nat baan gejaag het en glad nie geweet het wat om te verwag nie. Daniil Kvyat spuit Verstappen met sjampanje. Foto: (AP Photo/Jens Meyer) Dalk was dit die regte uitgangspunt, want Hockenheim het soos ŉ slagveld in die reën en op die nat baan gelyk. Ferrari se Charles Leclerc was ook in ŉ ongeluk betrokke, asook Nico Hülkenberg en Sergio Pérez. Daar was ook ŉ lang lys van ander ongevalle, tussendeur die veiligheidsmotor wat vier keer ontplooi is. Kyk ook ŉ bietjie hierna: Kevin Magnussen het ses keer in die kuipe aangedoen, Hamilton vyf keer, asook Verstappen, Vettel, Stroll, Romaoin Grosjewan, Robert Kubica en George Russell. Dit het alles tot die spanning bygedra.